Die Australiese nasionale rugbyspan het aan elke rugbywêreldbekertoernooi deelgeneem en kon die toernooi tot dusver twee keer wen (in 1991 en 1999), saam met Suid-Afrika se Springbokke die tweede suksesvolste span net ná Nieu-Seeland se All Blacks. In Australië is ook twee rugbywêreldbekertoernooie beslis: Die Rugbywêreldbeker 1987 (saam met Nieu-Seeland) en die Rugbywêreldbeker 2003. Daarbenewens ding die Wallabies jaarliks by die Rugbykampioenskap met die nasionale rugbyspanne van Argentinië, Nieu-Seeland en Suid-Afrika mee. As deel van die Rugbykampioenskap word die Bledisloebeker teen Nieu-Seeland en die Mandela Uitdaagplaat teen Suid-Afrika jaarliks gespeel. Tydens die jaarlikse Superrugby-klubkampioenskap speel vier Australiese rugbyspanne (Brumbies, Melbourne Rebels, Reds en Waratahs) teen vyf spanne uit Nieu-Seeland, drie spanne uit Suid-Afrika, asook een span elk uit Argentinië (Jaguares) en Japan (Sunwolves).